
KRETINGOS RAJONO SAVIVALDYBĖS TARYBA

SPRENDIMAS
DĖL KRETINGOS RAJONO SAVIVALDYBEI SKIRTŲ MOKINIO KREPŠELIO LĖŠŲ PASKIRSTYMO IR NAUDOJIMO TVARKOS APRAŠO PATVIRTINIMO

2014 m. sausio 30 d.  Nr. T2-23   
Kretinga

 Vadovaudamasi Lietuvos Respublikos vietos savivaldos įstatymo 16 straipsnio 3 dalies 7 punktu,18 straipsnio 1 dalimi ir Mokinio krepšelio lėšų apskaičiavimo ir paskirstymo metodikos, patvirtintos Lietuvos Respublikos Vyriausybės 2013 m. rugpjūčio 28 d. nutarimu Nr. 790 „Dėl Lietuvos Respublikos Vyriausybės 2001 m. birželio 27 d. nutarimo Nr. 785 „Dėl Mokinio krepšelio lėšų apskaičiavimo ir paskirstymo metodikos patvirtinimo“ pakeitimo“, 9 punktu, Kretingos rajono savivaldybės taryba  n u s p r e n d ž i a:
1. Patvirtinti Kretingos rajono savivaldybei skirtų mokinio krepšelio lėšų paskirstymo ir naudojimo tvarkos aprašą (pridedama).
2. Pripažinti netekusiu galios Kretingos rajono savivaldybės tarybos 2011 m. sausio 27 d. sprendimą Nr. T2-19 „Dėl Kretingos rajono savivaldybės mokinio krepšelio lėšų paskirstymo ir naudojimo tvarkos aprašo patvirtinimo“ su vėlesniais pakeitimais.
3. Sprendimą skelbti teisės aktų nustatyta tvarka.


Savivaldybės meras 								               Juozas Mažeika	   



	


















							
Gvidas Jonauskas
		


PATVIRTINTA
Kretingos rajono savivaldybės tarybos    2014 m. sausio 30 d. sprendimu Nr. T2-23 


KRETINGOS RAJONO SAVIVALDYBEI SKIRTŲ MOKINIO KREPŠELIO LĖŠŲ PASKIRSTYMO IR NAUDOJIMO TVARKOS APRAŠAS

I. BENDROSIOS NUOSTATOS

1. Kretingos rajono savivaldybei skirtų mokinio krepšelio lėšų paskirstymo ir naudojimo tvarkos aprašas (toliau – Aprašas) reglamentuoja Kretingos rajono savivaldybei skirtų mokinio krepšelio lėšų paskirstymą ir naudojimą mokinių, besimokančių pagal ikimokyklinio, priešmokyklinio, pradinio, pagrindinio arba vidurinio ugdymo programą (toliau – mokiniai), mokymo reikmėms tenkinti. Aprašas taikomas mokykloms, teikiančioms bendrąjį ugdymą, ikimokyklinį ir priešmokyklinį ugdymą (toliau – Mokyklos), neformaliojo vaikų švietimo mokykloms, Pedagoginei psichologinei tarnybai, Viešajai įstaigai Pranciškonų gimnazijai ir Kretingos rajono savivaldybės administracijai.
2. Savivaldybei skirtos mokinio krepšelio lėšos - tai atitinkamiems metams Kretingos rajono savivaldybei skirtos mokinio krepšelio lėšos. Jas sudaro dvi dalys: 93 procentai skiriami mokykloms mokinių, besimokančių pagal ikimokyklinio, priešmokyklinio, pradinio ir vidurinio ugdymo programas, mokymo reikmėms tenkinti, 7 procentai – savivaldybei Mokinio krepšelio lėšų apskaičiavimo ir paskirstymo metodikoje aprašytoms mokymo reikmėms tenkinti.
3. Apraše vartojamos sąvokos atitinka Lietuvos Respublikos švietimo įstatyme ir Mokinio krepšelio lėšų apskaičiavimo ir paskirstymo metodikoje, patvirtintoje Lietuvos Respublikos Vyriausybės nutarimu (toliau – Metodika), vartojamas sąvokas.

II. MOKINIO KREPŠELIO LĖŠŲ TENKANČIŲ SAVIVALDYBEI PASKIRSTYMAS IR NAUDOJIMAS 

4. Vadovaujantis Metodika, apskaičiuojamas kiekvienos Mokyklos sutartinių mokinių skaičius.
5. Skaičiuojant mokinio krepšelio lėšas ateinantiems biudžetiniams metams, mokinių skaičius fiksuojamas pagal Mokyklų einamųjų metų rugsėjo 1 d. Mokinių registro bazės duomenis.
6. Vienam sutartiniam mokiniui pagal Metodiką skiriama vienoda lėšų suma – bazinis mokinio krepšelis, kuris nustatomas kiekvienais metais, vadovaujantis Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatymu.
7. Savivaldybės Mokykloms ir Viešajai įstaigai Pranciškonų gimnazijai lėšos skiriamos pagal apskaičiuotą jų sutartinių mokinių skaičių, padaugintą iš bazinio mokinio krepšelio dydžio. Su Viešąja įstaigą Pranciškonų gimnazija sudaroma mokinio krepšelio lėšų skyrimo ir naudojimo sutartis. 
8. Savivaldybė 7 procentus atitinkamiems metams skirtų mokinio krepšelio lėšų naudoja šioms mokymo reikmėms tenkinti:
8.1. pedagoginei psichologinei pagalbai organizuoti;
8.2. brandos egzaminams organizuoti ir vykdyti; 
8.3. profesinės linkmės moduliams neformaliojo švietimo mokyklose finansuoti;
8.4. neformaliajam švietimui, papildančiam bendrąsias pradinio, pagrindinio ir vidurinio ugdymo programas finansuoti;
8.5. pedagoginių darbuotojų tarifinių atlygių koeficientų skirtumams išlyginti mokyklose, bendrojo ugdymo, ikimokyklinio ir priešmokyklinio ugdymo prieinamumui užtikrinti, ikimokyklinio ir priešmokyklinio ugdymo formų įvairovei įgyvendinti;
8.6. mažiau pasirenkamų užsienio kalbų (prancūzų, vokiečių ir kitų) mokymuisi mobiliosiose grupėse, mažesnėse už numatytąsias švietimo ir mokslo ministro tvirtinamuose bendruosiuose pradinio, pagrindinio ir vidurinio ugdymo programų ugdymo planuose, jeigu mokykloje yra sudaromos tokios grupės finansuoti.
9. Aprašo 8.1 punkte nurodytai mokymo reikmei tenkinti skiriama ne mažiau kaip 80 procentų, o 8.4 punkte – ne mažiau kaip 50 procentų Metodikos 2 priede atitinkamai mokymo reikmei nurodytos rekomenduojamos mokinio krepšelio lėšų sumos. Aprašo 8.2, 8.3, 8.5 ir 8.6 punktuose nurodytoms mokymo reikmėms tenkinti skiriama lėšų pagal poreikį.
10.  Specialiosios tikslinės dotacijos mokinio krepšeliui finansuoti 7 procentų dalis, tenkanti savivaldybei, skaičiuojama nuo kiekvienos bendrąjį lavinimą, ikimokyklinį ir priešmokyklinį ugdymą teikiančios įstaigos, kuriai skiriamos mokinio krepšelio lėšos.
11.  Pedagoginei ir psichologinei pagalbai organizuoti mokinio krepšelio lėšos, apskaičiuotos pagal mokymo reikmių koeficientus ir mokinio krepšelio lėšų sumas, nurodytas Metodikoje, Tarybos sprendimu skiriamos Kretingos pedagoginei psichologinei tarnybai. Kretingos pedagoginė psichologinė tarnyba gautas mokinio krepšelio lėšas pirmiausia naudoja pedagogų ir kitų specialistų darbo užmokesčiui ir socialinio draudimo įmokoms.
12.  Lėšos brandos egzaminams organizuoti ir vykdyti mokykloms skiriamos vadovaujantis Apmokėjimo už pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos mokyklinių brandos egzaminų vykdymą, kandidatų darbų vertinimą ir apeliacijų nagrinėjimą tvarkos aprašu, patvirtintu Kretingos rajono savivaldybės tarybos 2013 m. spalio 31 d. sprendimu Nr. T2-269.
13.  Mokinio krepšelio lėšos, tenkančios profesinės linkmės moduliams neformaliojo švietimo mokyklose finansuoti, Kretingos rajono savivaldybės tarybos sprendimu skiriamos Lietuvos Respublikos švietimo ir mokslo ministerijos rekomenduotoms neformaliojo švietimo mokykloms, vykdančioms profesinės linkmės muzikinio ir (ar) dailės ugdymo modulius. Lėšos skiriamos pedagogų darbo užmokesčiui ir socialinio draudimo įmokoms.
14.  Mokinio krepšelio lėšos neformaliajam švietimui, papildančiam bendrąsias pradinio, pagrindinio ir vidurinio ugdymo programas, skiriamos savivaldybės Tarybos sprendimu:
14.1. neformaliojo vaikų švietimo mokykloms proporcingai mokinių skaičiui spalio 1 d.;
14.2. savivaldybės administracijos Švietimo skyriaus teikimu savivaldybės administracijos direktoriaus įsakymu - rajono mokykloms mokinių užimtumo socializacijos bei prevencijos veiklos programoms įgyvendinti. Vadovaudamasis savivaldybės administracijos direktoriaus įsakymu, Savivaldybės administracijos Ekonomikos ir biudžeto skyrius rengia savivaldybės Tarybos sprendimo projektą.
15.  Šio Aprašo 8.5. – 8.6. punktuose nurodytoms mokymo reikmėms lėšos perskirstomos Mokykloms, atsižvelgiant į faktinį mokinio krepšelio lėšų poreikį bendriesiems ugdymo planams įgyvendinti, bei Pedagoginei psichologinei tarnybai psichologinės pagalbos teikimo paslaugų prieinamumui užtikrinti.
16.  Mokinio krepšelio lėšos, paskirtos Mokykloms, gali būti perskirstytos tarp Mokyklų dėl mokyklų pertvarkos, mokinių skaičiaus pokyčio, klasių užpildymo.
17.  Kretingos rajono savivaldybės administracija, atsižvelgdama į pasikeitusį sutartinių mokinių skaičių einamųjų metų rugsėjo 1 d., perskirsto Viešajai įstaigai  Pranciškonų gimnazijai specialiąją tikslinę dotaciją, skirtą mokinio krepšeliui finansuoti nuo rugsėjo 1d. iki einamųjų metų pabaigos (jeigu tokia galimybė numatyta atitinkamų metų Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatyme).
18. Savivaldybės administracijos Švietimo skyrius programų sąmatų projektuose teikia lėšų poreikį brandos egzaminams organizuoti ir vykdyti bei mokinių užimtumo socializacijos bei prevencijos veiklos programoms įgyvendinti.

III. BAIGIAMOSIOS NUOSTATOS
.
19. Mokinio krepšelio lėšos naudojamos laikantis teisės aktų, reglamentuojančių Lietuvos Respublikos valstybės biudžeto ir savivaldybių biudžetų sudarymą ir vykdymą, atsižvelgiant į Lietuvos Respublikos švietimo ir mokslo ministro tvirtinamas lėšų naudojimo atitinkamoms mokymo reikmėms tenkinti rekomendacijas bei asignavimų valdytojo patvirtintas išlaidų sąmatas.
20. Už tikslingą ir racionalų mokinio krepšelio lėšų naudojimą pagal paskirtį atsakingi Mokyklų vadovai (asignavimų valdytojai).
21. Aprašo įgyvendinimo priežiūrą vykdo Kretingos rajono savivaldybės administracijos direktorius.
_____________________________

